PARC besoek Cliftonstrand
Ek en my groepmaat, dr. Clifford van Wyk, het op Nuwejaarsdag na Clifton 4th Beach gegaan om die boodskap van PARC, (People Against Race Classification) te verkondig. Die boodskap was dat ons mekaar as mense moet sien en nie as wit, swart of bruin mense nie, maar as mense, en Suid-Afrikaners.
Dit is onvanpas en kan mens nie rassehaat uit die strand of woonarea uitdryf deur 'n skaap te slag op 'n publieke strand nie. Nee, mens doen dit deur opvoeding. Rassisme kan net deur 'n verandering in jou denkwyse, hart en gesindheid opgelos word. Ek was in my gewete herinner aan die woorde van Edmund Burke: "All it takes for evil to triumph, is for good men to do nothing."
Tydens ons besoek op die strand was ons in ons PARC T-hemde geklee waarop die boodskap: "Ek is nie Bruin, Swart, Wit of Indiër nie. Ek is 'n Suid-Afrikaner." Ons het met 'n groot Suid-Afrikaanse vlag op die strand geloop. Mense van alle kultuurgroepe het positief en spontaan op hierdie inisiatief en boodskap gereageer en wou foto's neem saam met die T-hemp en vlag.
Ons indruk van die strandgangers was dat die mense smag na samesyn, nie-rassigheid, harmonie en vrede. Die privaat sekuriteitsmaatskappy het verkeerd opgetree. Dit was ook verdelend en onnodig dat onskuldige mense weereens in 'n politieke magspel ingesleep was op grond van hul velkleur, wat tot rassespanning gelei het. Ons moet volwasse raak in ons reaksie en ons denke oor rasse-aangeleenthede en ophou om so impulsief te reageer op nasionale gebeure dat dit ons morele standaarde elke keer negatief beïnvloed.
Glen Snyman, stigter van PARC
Posted on: 08:41 Fri, 18 January 2019
Posted by: Glen Snyman